Udenrigsministeriet er i kontakt med Marokkos regering for at undersøge muligheden for at udlevere den terrordømte dansk-marokkaner Said Mansour.

Dermed er en af de første sager om udlevering til en torturstat i gang. Det skriver Morgenavisen Jyllands-Posten søndag.

Said Mansour er kendt som "Boghandleren fra Brønshøj". Han fik sidste år frataget sit danske statsborgerskab og blev idømt udvisning i Højesteret.

Udenrigsministeriet mørklægger ifølge Jyllands-Posten de videre forhandlinger med Marokko om sagen.

Men udenrigsminister Anders Samuelsen (LA) bekræfter, at han under et FN-møde i Genève den 27. februar diskuterede sagen på allerhøjeste niveau. Her mødtes han med den marokkanske justitsminister, Mustafa Ramid.

- Vi har jo en boghandler, som sidder ude i Brønshøj, som vi synes ikke bør sidde i Brønshøj længere, siger han til Jyllands-Posten.

Flere partier kræver Said Mansour hjemsendt, efter at han for anden gang blev dømt for at opildne til terror og mistede sit statsborgerskab.

Læs også : PORTRÆT: Boghandleren Said Mansour har mistet sit danske pas

Dansk Folkepartis gruppeformand, Peter Skaarup, vil kalde både integrationsminister Inger Støjberg (V) og udenrigsministeren i samråd.

Modsat mener Enhedslistens Søren Søndergaard, at de hemmelige forhandlinger er bekymrende, fordi Danmark risikerer at udsende den terrordømte Said Mansour til tortur.

Hvis det bliver kutyme i dansk udenrigspolitik, er det stærkt kritisabelt, lyder det.

Sagen kort

• Den nu 57-årige Said Mansour er dømt efter straffelovens terrorbestemmelser for blandt andet at offentliggøre og udbrede ekstremistisk islamistisk materiale og på den måde propagandere for al-Qaeda.

• Han var den første dansker, der blev dømt efter terrorparagraffen, da han fik tre et halvt år bag tremmer for at opildne til terror i 2007.

• I 2015 idømte Østre Landsret ham fire års fængsel i en ny sag. Han mistede sit danske statsborgerskab og blev udvist.

• I juni skulle Højesteret tage stilling til statsborgerskab og udvisning og nåede frem til samme konklusion som landsretten.